夜夢蒙仲書監作二象笏與余各分其一覺而有賦
作者：胡仲弓
朝代：宋

paragraphs: 古人創一物，在理不在飾。
持此非備忘，潔白貴彰德。
世無骨鯁臣，朝夕侍君側。
善惡欠書諫，唾駡誰擊賊。
吏進思效忠，官執欲稱職。
姦回濁天縡，孰任排格力。
願爲顧少連，勿學元友直。
上意方簡在，竹符畀泥軾。
政成秉介圭，入覲朝北極。
簪筆裹紫囊，玉立凜正色。
顧余初筮令，寒餓日驅迫。
手板非倒持，倚席懼引慝。
分我意何厚，榻前便指畫。
一夢雖難憑，品秩從此得。
毋但嘯西爽，清談更何益。
課最璽書來，洗眼看黄敕。
汲引會有期，并力扶社稷。